Source: https://tnuni.sk/aktuality/vyzva-rektora-studentom-fpt-tnuad/fc50ea495c97dad32e23b82066ad55e1/
Timestamp: 2020-04-02 20:03:15+00:00

Document:
Oficiálna stránka TnUAD: Výzva rektora študentom FPT TnUAD
Výzva rektora študentom FPT TnUAD
Vážení študenti Trenčianskej univerzity Alexandra Dubčeka v Trenčíne, Fakulty priemyselných technológií so sídlom v Púchove,
dňa 11. 10. 2012 ste z nepochopiteľných dôvodov vyhlásili „okupačný štrajk“ s mottom „fakultu si nedáme“. Od uvedeného dňa sa vedenie Trenčianskej univerzity Alexandra Dubčeka v Trenčíne niekoľkokrát pokúsilo osobne kontaktovať vedenie Fakulty priemyselných technológií so sídlom v Púchove, s cieľom dohodnúť riešenie vzniknutej situácie. Žiaľ, aktivity vedenia svojim konaním neustále maríte. Zároveň maríte plnenie pracovných povinností zamestnancov Rektorátu Trenčianskej univerzity Alexandra Dubčeka v Trenčíne, čím Trenčiansku univerzitu Alexandra Dubčeka v Trenčíne, ako verejnú vysokú školu, vystavujete riziku neplnenia zákonných povinností.
Vyzývam Vás, aby ste s okamžitou platnosťou ukončili svoju nezákonnú aktivitu „okupačný štrajk“. Upozorňujem Vás, že formou, ktorú ste zvolili na uplatnenie svojich požiadaviek, nielen poškodzujete meno Trenčianskej univerzity Alexandra Dubčeka v Trenčíne, ale porušujete platné právne predpisy Slovenskej republiky, vnútorné predpisy Trenčianskej univerzity Alexandra Dubčeka v Trenčíne a jej súčasti a verejný poriadok. V prípade, ak nezákonnú aktivitu neukončíte, Trenčianska univerzita Alexandra Dubčeka v Trenčíne uplatní voči Vám postup v súlade s § 72 zákona č. 131/2002 Z. z. o vysokých školách.
Akademické slobody a akademické práva upravuje § 4 zákona č. 131/2002 Z. z. o vysokých školách (ďalej len „zákon“), ktorý ustanovuje, že využívanie akademických práv a slobôd musí byť v súlade so zásadami demokracie, humanity a s právnym poriadkom. Práva študenta upravuje § 70 zákona. Povinnosti študenta upravuje § 71 zákona.
Študenti, ktorí nie sú spokojní so štúdiom na Trenčianskej univerzite Alexandra Dubčeka v Trenčíne, môžu v súlade s § 66 zákona skončiť štúdium iným, ako riadnym skončením štúdia a to zanechaním štúdia.
Študentov, ktorí sa rozhodnú pokračovať v štúdiu na Trenčianskej univerzite Alexandra Dubčeka v Trenčíne vyzývam, aby si plnili povinnosti študenta podľa § 71 zákona a článku 40 Štatútu Trenčianskej univerzity Alexandra Dubčeka v Trenčíne, aby uplatňovali svoje práva študenta ustanovené v § 70 zákona zákonným spôsobom a aby svoje akademické slobody uplatňovali v súlade s § 4 zákona.
V Trenčíne, dňa 31. 10. 2012
prof. Ing. Ivan Kneppo, DrSc., v. r.

References: § 72
 § 4
 § 70
 § 71
 § 66
 § 71
 § 70
 § 4